**Căi străine**

*Mihail Janto*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prea mulți pierduți pe căi străine,

ne-mbrățișam doar prin iluzii,

oare mai știm ce-nseamnă bine,

pierduți în lumea de confuzii...?

Prea multe mai păstrez în suflet

și simt că multe ne mai leagă,

precum și valul cu-al său sunet,

când plânge-n marea cea pribeagă.

Din toate am făcut risipă,

am plâns chiar și de fericire

și azi mi-e dor să-ntorc o clipă,

ți-aș dărui-o din iubire.

Atâtea timpul le pătrunde,

punând și minții reci lăcate,

lăsând durerea să inunde

în inimile sfâșiate…

Și câte-n mine voi ascunde,

nici vremea nu le descifrează,

în viață sunt lumini și umbre,

ce soarta însăși le veghează.

Dar clipa n-o mai pot întoarce,

nici zările ce-au fost senine,

destinul sufletul mi-l stoarce,

purtându-mă pe căi străine.

Autor, Mihail Janto